Natroni järv

Natroni järv (Lake Natron) on soolajärv Tansaania põhjaosas Arusha piirkonnas, Ida-Aafrika rifti idapoolse haru kohal. Järv asub Keenia piiri ääres.

Natroni järv asub riftioru järsakul 610 meetri kõrgusel merepinnast. Natroni järve ümbritseb mitu vulkaanilise päritoluga mäge; ainuke aktiivne vulkaan on järvest lõunas paiknev Ol Doinyo Lengai.

Järve suurim pikkus on 57 km ja laius 22 km, keskmine pindala on 600 km², maht 0,35 km³ ja valgala 932 km². Järve vee temperatuur on kuni 41 °C ja pH-tase kuni 9–10,5.

Natroni järv asub kuiva kliimaga alal, kus sademeid esineb harva ja hooajati, keskmiselt alla 800 mm aastas. Suurem osa vihmast sajab detsembrist maini, sellele järgneb aga pikk kuivaperiood. Järve toidavad Southern Ewaso Ng'iro jõgi ja mineraalirikkad kaldaäärsed kuumaveeallikad. Järve sügavus on kuni kolm meetrit ning veetase kõigub palju, eelkõige ebaregulaarsete sademete ja suure aurumise tõttu. Vee aurustumisel jääb maha mitmesuguste naatriumisoolade segu (naatron). Järvevee rohke naatriumisisaldus pärineb Ol Doinyo Lengai vulkaani erakordse koostisega laavast (natrokarbonatiidist), mille vihmavesi on järve uhtunud. Tihti on vesi nii suure soolsusega, et tundub katsudes viskoossena. Nii vee soolsus, aluselisus kui ka temperatuur võib sõltuvalt sademete hulgast väga suures ulatuses kõikuda. Kergelt happeline vihmavesi võib järvevee märksa neutraalsemaks muuta.

Natroni nõgu (224 781 ha) kuulub alates 4. juulist 2001 Ramsari konventsiooniga kaitstavate märgalade hulka. Järv kuulub koos teiste Ida-Aafrika riftioru järvedega Maailma Looduse Fondi esmatähtsate ökoregioonide loetellu Global 200.

Palju tähelepanu on äratanud Natroni järve kaldalt leitud järvevee toimel "kivistunud" loomad. Muu hulgas Briti fotograafi Nick Brandti lavastatud fotod elutruudes poosides loomadest lõid müüdi tapva toimega järvest, millega kokku puutumine kõik elusa hetkega hävitab.

Aastal 2008 valmis Disney stuudios loodusfilm "The Crimson Wing: Mystery of the Flamingos", mis räägib Natroni järve ääres elavatest väikeflamingodest.

Natroni järv moodustab üle 12% Tansaania ja teiste Ida-Aafrika riikide rahvuslikust kogutoodangust.

Elustik
Kõrge temperatuur ja suur soolasisaldus loob organismidele võrdlemisi ebasoodsad elutingimused. Siiski elab järves muu hulgas endeemseid vetikaid. Elustik ei saa kiidelda mitmekesisusega, kuid üksikud kohastunud liigid on see-eest esindatud arvukalt.

Suure soolsusega vees levivad halofiilsed mikroorganismid, sealhulgas tsüanobakterid, mille fotosünteesi kaaspigmendid värvivad järve keskosa sügavpunaseks ja madalamad kohad oranžiks. Ka järvele tekkiv soolakoorik on sageli mikroorganismide toimel punakaks või roosaks värvunud.

Järve ümbritsevad sooldunud mudaväljad ja soolakõrbed, kus ei ole kuivaperioodil elutegevust täheldatud, kuid vihmaperioodil kattuvad need sinivetikatega. Piirkonna soolasood ja mageveelised märgalad on mitmekesisema taimestikuga. Piirkonnast on leitud järgmisi taimi: lõikheina Cyperus laevigatus, varesheina perekonda kuuluvaid liike, luga Juncus maritimus, tugevat paindpuud, pillaheinu Sporobolus spicatus ja Sporobolus robustus, soodaheina Suaeda monoica ja korvõielist Triplocephalum holstii. Vähem sooldunud aladel kasvavad mitmesugused kõrrelised ja sesbaania Sesbania sesban ning üksikud toonikuvahhelliad.

Loomad

Järves elab selgrootuid ja väiksema soolsusega piirkondades ka kalu.

Natroni järve kallas on umbes 2,5 miljoni Ida-Aafrika väikeflamingo ainuke regulaarne pesitsuspaik. Pesitsuspaikade kadumise tõttu arvatakse väikeflamingo ohulähedaste liikide hulka. Flamingod toituvad järves elavatest Spirulina perekonda kuuluvatest sinivetikatest ja ehitavad pesa vulkaanilisest tuhast tekkinud mudast. Järve kaldal elab ka heleflamingo, kes toitub madalas vees elavatest aerjalalistest. Soolane keskkond ja imetajatele liikumiseks sobimatu pehme muda hoiavad eemal lindude võimalikud ohustajad. Enamik väikeflamingodest koorub Natroni järves.

Järve ääres peatub ka umbes 100 000 muud lindu, kellest osa on Palearktisest pärit rändlinnud.

Järves elab kaks endeemset kalaliiki – kirevahvenlased Alcolapia latilabris ja Alcolapia ndalalani. Järves elab ka Alcolapia alcalica. Kalad elutsevad kuumaveeallikate ümbruses, kus vee temperatuur on 36–40 °C.

Keskkonnaohud

Järve ümbruses puuduvad püsielanikud, kuid seal käiakse hooajal loomi karjatamas ja maad harimas.

Järvevee soolatasakaalu võib ohustada ummistumine setete tõttu, mida võib põhjustada muu hulgas lisanduv metsaraie ja Keenia piiri äärde Southern Ewaso Ng'iro jõele plaanitav hüdroelektrijaam. Kuigi järve kaitseks magevee eest kavatsetakse ehitada tamm, ei peeta seda piisavaks abinõuks.

Järve ohustab ka üldine pikaajaline kliima kuivenemine.

India keemiakontsern Tata Chemicals plaanis järve kaldale ehitada pesuvahendi tootmise tehase, mis kasutaks toorainena järvest saadavat naatriumkarbonaati. Tehase umbes tuhandele töötajale plaaniti ehitada majad ja lisaks rajada tehast energiaga varustav soojuselektrijaam. Tootmise tõhustamiseks plaaniti järve elama tuua ka lõpusjalgsete hulka kuuluva Artemia perekonda kuuluvaid liike. Juunis 2013 tehase kavandamine siiski peatati.

Turistid eriti järve ökoloogiat ei ohusta, sest järv on seda ümbritsevate mudaväljade tõttu suhteliselt raskesti ligipääsetav, ümbruskonnas puuduvad ka turistidele mõeldud mugavused. Järve ümbruses on küll telkimiskohti. Sealt alustatakse muu hulgas ka ronimist Ol Doinyo Lengaile. Jahipidamine on piirkonnas lubatud, kuid reguleeritud.

Keemiaettevõte Tata Chemical Industries ja Tansaania valitsuse arenguagentuur otsustasid 2008. aastal ehitada järve äärde naatriumkarbonaadi tootmise tehase. Tansaania valitsus otsustas 2018. aastal tehast mitte ehitada Natroni järve äärde BirdLife Internationali liikmesorganisatsioonide tegevuse ja Charles Darwini fondi kolmeaastase projekti tõttu. Tehase uueks asukohaks valiti Natroni järvest 50 km kaugusel asuv Engaruka.

Viited

Välislingid

 Any Animal That Touches This Lethal Lake Turns to Stone
 The bird mummies of Natron: Lake's waters petrify animals that fall in
 Earth Observatory
 Earth Observatory
 Eastern Africa: Northern Tanzania, on the border with Kenya

Tansaania järved